Κανονισμός (ΕΚ) αριθ. 2294/2001 της Επιτροπής

της 26ης Νοεμβρίου 2001

για τον καθορισμό ορισμένων ενδεικτικών ποσοτήτων και ατομικών ανωτάτων ορίων για την έκδοση πιστοποιητικών κατά την εισαγωγή μπανάνας στην Κοινότητα για το πρώτο τρίμηνο του έτους 2002, στο πλαίσιο των δασμολογικών ποσοστώσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 216/2001(2), και ιδίως το άρθρο 20,

Εκτιμώντας τα ακόλουθα:

(1) Ο κανονισμός (ΕΚ) αριθ. 896/2001 της Επιτροπής, της 7ης Μαΐου 2001, περί των λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα(3), όπως τροποποιήθηκε τελευταία από τον κανονισμό (ΕΚ) αριθ. 1613/2001(4), προέβλεψε στο άρθρο 14 παράγραφος 1 τη δυνατότητα καθορισμού μιας ενδεικτικής ποσότητας, η οποία εκφράζεται με ενιαίο ποσοστό των διαθέσιμων ποσοτήτων για κάθε μία από τις δασμολογικές ποσοστώσεις, για την έκδοση των πιστοποιητικών εισαγωγής για κάθε ένα από τα τρία πρώτα τρίμηνα του έτους.

(2) Η ανάλυση των στοιχείων που αφορούν αφενός τις ποσότητες μπανάνας που διατέθηκαν στο εμπόριο το 2001 και, ειδικότερα, τις πραγματικές εισαγωγές κυρίως κατά τη διάρκεια του πρώτου τριμήνου, και αφετέρου τις προοπτικές εφοδιασμού και κατανάλωσης της κοινοτικής αγοράς κατά τη διάρκεια του εν λόγω πρώτου τριμήνου του έτους 2002, οδηγεί στον καθορισμό, ενόψει ενός ικανοποιητικού εφοδιασμού του συνόλου της Κοινότητας, για τις δασμολογικές ποσοστώσεις Α και Β, μιας ενδεικτικής ποσότητας 27 % του συνόλου των δύο εν λόγω δασμολογικών ποσοστώσεων, και στο πλαίσιο της δασμολογικής ποσόστωσης C, μιας ενδεικτικής ποσότητας 26 % του μεριδίου της ποσόστωσης που παρέχεται στους παραδοσιακούς εμπορευόμενους και 8 % του μεριδίου της ποσόστωσης που παρέχεται στους μη παραδοσιακούς εμπορευόμενους. Το εν λόγω μέτρο επιτρέπει να εξασφαλισθεί η ροή των εμπορικών ρευμάτων της αλυσίδας παραγωγής και της αλυσίδας εμπορίας.

(3) Βάσει των ίδιων στοιχείων, σκόπιμο είναι να καθοριστεί η μέγιστη ποσότητα, για την οποία κάθε εμπορευόμενος μπορεί να υποβάλει αίτηση πιστοποιητικού για το πρώτο τρίμηνο του έτους 2002 για την εφαρμογή του άρθρου 14 παράγραφος 2 του κανονισμού (ΕΚ) αριθ. 896/2001.

(4) Ο καθορισμός των ενδεικτικών ποσοτήτων και των μέγιστων ποσοτήτων λαμβάνει επίσης υπόψη τη μεταβολή του όγκου των δασμολογικών ποσοστώσεων που μπορεί να αποφασιστεί από το Συμβούλιο με ισχύ από την 1η Ιανουαρίου 2002.

(5) Οι διατάξεις του παρόντος κανονισμού δεν προδικάζουν τα ενδεχόμενα μέτρα που πρόκειται να ληφθούν εκ των υστέρων, είτε από το Συμβούλιο είτε από την Επιτροπή και οι εμπορευόμενοι δεν δύνανται να τις επικαλεσθούν ως βάση θεμιτών προσδοκιών.

(6) Οι διατάξεις του παρόντος κανονισμού πρέπει να αρχίσουν αμέσως να ισχύουν, πριν από την έναρξη της περιόδου υποβολής των αιτήσεων πιστοποιητικών για το πρώτο τρίμηνο του έτους 2002.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της μπανάνας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ενδεικτική ποσότητα που αναφέρεται στο άρθρο 14 παράγραφος 14 του κανονισμού (ΕΚ) αριθ. 896/2001, για την εισαγωγή μπανάνας στο πλαίσιο των δασμολογικών ποσοστώσεων που προβλέπονται στο άρθρο 18 του κανονισμού (ΕΟΚ) αριθ. 404/93 καθορίζεται, για το πρώτο τρίμηνο 2002, σε:

- 27 % των διαθέσιμων ποσοτήτων για τους παραδοσιακούς και τους μη παραδοσιακούς εμπορευόμενους βάσει των δασμολογικών ποσοστώσεων Α και Β,

- 26 % των διαθέσιμων ποσοτήτων για τους παραδοσιακούς εμπορευόμενους βάσει της ποσόστωσης C,

- 8 % των διαθέσιμων ποσοτήτων για τους μη παραδοσιακούς εμπορευόμενους βάσει της ποσόστωσης C.

Άρθρο 2

1. Η επιτρεπόμενη για κάθε παραδοσιακό εμπορευόμενο βάσει των δασμολογικών ποσοστώσεων Α και Β, που αναφέρονται στο άρθρο 14 παράγραφος 2 του κανονισμού (ΕΚ) αριθ. 986/2001, καθορίζεται, για το πρώτο τρίμηνο 2002, σε 27 % της ποσότητας αναφοράς που προσδιορίζεται κατ' εφαρμογή των άρθρων 4 και 5 του ιδίου κανονισμού.

2. Η επιτρεπόμενη ποσότητα για κάθε μη παραδοσιακό εμπορευόμενο βάσει των δασμολογικών ποσοστώσεων Α και Β, που αναφέρονται στο άρθρο 14 παράγραφος 2 του κανονισμού (ΕΚ) αριθ. 896/2001, καθορίζεται, για το πρώτο τρίμηνο 2002, σε 27 % της ποσότητας αναφοράς που καθορίστηκε και του κοινοποιήθηκε κατ' εφαρμογή του άρθρου παράγραφος 3 του ίδιου κανονισμού.

3. Η επιτρεπόμενη ποσότητα για κάθε παραδοσιακό εμπορευόμενο βάσει της δασμολογικής ποσόστωσης C, που αναφέρεται στο άρθρο 14 παράγραφος 2 του κανονισμού (ΕΚ) αριθ. 896/2001, καθορίζεται, για το πρώτο τρίμηνο 2002, σε 26 % της ποσότητας αναφοράς που προσδιορίζεται κατ' εφαρμογή των άρθρων 4 και 5 του ιδίου κανονισμού.

4. Η επιτρεπόμενη ποσότητα για κάθε παραδοσιακό εμπορευόμενο βάσει της δασμολογικής ποσόστωσης C, που αναφέρεται στο άρθρο 14 παράγραφος 2 του κανονισμού (ΕΚ) αριθ. 896/2001, καθορίζεται, για το πρώτο τρίμηνο 2002, σε 8 % της ποσότητας αναφοράς που καθορίστηκε και του κοινοποιήθηκε κατ' εφαρμογή του άρθρου 9 παράγραφος 3 του ιδίου κανονισμού.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής τους στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Νοεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 31 της 2.2.2001, σ. 2.

(3) ΕΕ L 126 της 8.5.2001, σ. 6.

(4) ΕΕ L 214 της 8.8.2001, σ. 19.